কাঁদানে গ্যাস, জলকামান, লাঠি— সবকিছুই ব্যবহার হয়েছে। তবে সোমবারের ‘অতিসক্রিয়তার’ তুলনায় বৃহস্পতিবার একটু ‘ধরে খেলল’ পুলিশ! 
অভিযোগ, মিছিল থেকে পুলিশের দিকে উড়ে গিয়েছে পেট্রোল বোমা। আর্মহার্স্ট স্ট্রিট থানার ওসি’র গাড়িতে আগুন লাগানো হয়েছে। ভাঙচুর হয়েছে পুলিশের একাধিক গাড়ি। তারপরও বামেদের নবান্ন অভিযানের তুলনায় এদিন বিজেপি’র লালবাজার অভিযানে পুলিশের ভূমিকা কিছুটা ‘সংযত’ ছিল বলেই মত প্রত্যক্ষদর্শীদের একাংশের। 
যদিও নজিরবিহীনভাবে এদিন সেন্ট্রাল মেট্রো স্টেশনের ভিতরে ঢুকে লাঠিচার্জ করেছে পুলিশ। মেট্রোযাত্রীদের একাংশের অবশ্য অভিযোগ, স্টেশনে পুলিশের ‘বাড়াবাড়ি’তে মূলত মার খেয়েছেন তাঁরাই।
সোমবারের নবান্ন অভিযানকে কেন্দ্র করে দুপুর থেকে শহরের বিভিন্ন প্রান্তে দফায় দফায় পুলিশের সঙ্গে সংঘর্ষ হয় বাম কর্মী-সমর্থকদের। উত্তেজিত জনতাকে সরাতে সর্বত্রই বিকেল গড়িয়ে যায়। এদিন কোনও জায়গাতেই বহুক্ষণ ধরে জনতা-পুলিশ সংঘর্ষ চলেনি। ব্রেবোর্ন রোড, বেন্টিঙ্ক স্ট্রিট, ফিয়ার্স লেন, সেন্ট্রাল অ্যাভিনিউয়ে পুলিশের সঙ্গে আধ ঘন্টা থেকে ৪৫ মিনিট বিজেপি কর্মীদের খণ্ডযুদ্ধ চলে। শুধু মুরলীধর সেন লেনে বিজেপি’র রাজ্য দফতরের সামনে প্রায় দেড় ঘন্টা ধরে দফায় দফায় সংঘর্ষ হয়।
লালবাজারে সাংবাদিক বৈঠকে অতিরিক্ত পুলিশ কমিশনার(৩) সুপ্রতিম সরকার বলেন, ‘‘২১জন পুলিশকর্মী আহত হয়েছেন। টি-বোর্ডের সামনে মিছিলকারীরা পুলিশকে লক্ষ্য করে পেট্রোল বোমা ছুড়েছেন। বি বি গাঙ্গুলি স্ট্রিটে আর্মহার্স্ট স্ট্রিট থানার ওসি’র গাড়িতে আগুন লাগিয়ে দেওয়া হয়েছে। আরও একাধিক সরকারি এবং বেসরকারি গাড়ি ভাঙচুর করা হয়েছে।’’ সুপ্রতিম না বললেও বেন্টিঙ্ক স্ট্রিটেও মিছিল থেকে বোমা ছোড়ার অভিযোগ উঠেছে। পাল্টা বিজেপি’র দাবি, পুলিশের লাঠি ও ইটের আঘাতে তাদের ১০৩ জন কর্মী আহত হয়েছেন। প্রসঙ্গত, বামেদের অভিযানের দিন পুলিশের গাড়ি ভাঙচুর বা বোমা ছোড়ার ঘটনা ঘটেনি। 
এদিন ফিয়ার্স লেন, বেন্টিঙ্ক স্ট্রিট এবং টি বোর্ডের সামনে বিজেপি’র মিছিল আটকায় পুলিশ। ধস্তাধস্তি হলেও কোথাওই শুরুতে লাঠিচার্জ হয়নি। টি-বোর্ড এবং ফিয়ার্স লেনে মিছিল থেকে পুলিশের দিকে ইট এবং রঙের প্যাকেট উড়ে আসার পর শুরু হয় লাঠিচার্জ। কাঁদানে গ্যাস এবং জলকামানও ব্যবহার করা হয়। বেন্টিঙ্ক স্ট্রিটে বিজেপি নেতাদের সঙ্গে ২০ মিনিট তর্কাতর্কিও হয় পুলিশের। এরপর পুলিশকে লক্ষ্য করে বোমা পড়লে পুলিশ লাঠি নিয়ে তেড়ে যায়।